

VLADA REPUBLIKE HRVATSKE

Zagreb, 25. srpnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Godišnjeg izvještaja o radu Hrvatskog zavoda za zapošljavanje za 2023. godinu  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Prijedlog

 Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16, 116/18, 80/22 i 78/24), a u vezi s člankom 83. stavkom 1. točkom 9. Zakona o tržištu rada (Narodne novine, br. 118/18, 32/20, 18/22 i 156/23), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2024. donijela

**Z A K LJ U Č A K**

 Prihvaća se Godišnji izvještaj o radu Hrvatskog zavoda za zapošljavanje za 2023. godinu, koje je Upravno vijeće Hrvatskog zavoda za zapošljavanje donijelo na sjednici održanoj 23. svibnja 2024.

 PREDSJEDNIK

 mr. sc. Andrej Plenković

Klasa:

Urbroj:

Zagreb,

**O b r a z l o ž e n j e**

Prema Zakonu o tržištu rada (Narodne novine, br. 118/18, 32/20, 18/22 i 156/23), Hrvatski zavod za zapošljavanje (u daljnjem tekstu: Zavod) podnosi jednom godišnje Vladi Republike Hrvatske i Gospodarsko-socijalnom vijeću izvješće o radu i to do 30. travnja za proteklu godinu.

Izvješće o radu Zavoda za 2023. godinu sadrži aktivnosti i rezultate Zavoda u okviru temeljnih procesa: posredovanja i pripreme za zapošljavanje, mjera aktivne politike zapošljavanja i materijalno pravne podrške.

Aktivnosti posredovanja pri zapošljavanju usmjerene su ka povećanju zapošljivosti nezaposlenih osoba, pomoći za njihovo bolje snalaženje na tržištu rada te s druge strane razvijanju poslovnih odnosa s poslodavcima.

Tijekom 2023. godine, prosječan broj nezaposlenih osoba prijavljenih u evidenciju Zavoda iznosio je 108.921 osoba, što je smanjenje od 6,8% u odnosu na prosječnu nezaposlenost u 2022. godini. Također, zaprimljeno je 259.460 prijava slobodnih radnih mjesta, a iz evidencije Zavoda je zaposleno 129.214 osoba, od čega 50.797 mladih te 3.645 osoba s invaliditetom.

Broj novouključenih korisnika u mjere aktivne politike zapošljavanja u 2023. godini iznosio je 37.226 osoba. Najviše osoba bilo je uključeno u obrazovanje putem vaučera (9.045 osoba ili 24,3%), zatim potpore za zapošljavanje (5.715 osoba ili 15,4%), potpore za samozapošljavanje (5.434 osoba ili 14,6%), mjeru stalni sezonac (5.377 osoba ili 14,4%) te potpore za pripravništvo (3.454 osoba ili 9,3%). U mjeru osposobljavanje na radnom mjestu bilo je uključeno 2.156 osoba ili 5,8%, aktivacijski program 1.894 osobe ili 5%, obrazovanje nezaposlenih i ostalih tražitelja zaposlenja 1.389 osoba ili 3,7%, javne radove 1.124 osobe ili 3%, potpore za usavršavanje 958 osoba ili 2,6%, dok je u potpore za očuvanje radnih mjesta bilo uključeno 680 osoba ili 1,8%.

Osim navedenih redovnih mjera aktivne politike zapošljavanja, Zavod je tijekom 2023. godine provodio i tri mjere s ciljem poticanja zelene i digitalne tranzicije gospodarstva. Radi se o potporama za zapošljavanje, samozapošljavanje i pripravništvo koje se financiraju iz Nacionalnog plana oporavka i otpornosti 2021. – 2026., a u koje je tijekom 2023. godine uključeno 996 osoba.

 Sukladno Zakonu o strancima („Narodne novine“, br. 133/20, 114/22 i 151/22), Zavod je provodio test tržišta rada te izdavao mišljenje o ispunjavanju uvjeta za izdavanje dozvole za boravak i rad državljana trećih zemalja. U 2023. godini, provedbu testa tržišta rada zatražilo je 7.338 poslodavaca. U istom razdoblju, zaprimljeno je 190.696 zahtjeva za izdavanje mišljenja. Zahtjeve za izdavanje mišljenja, podnijelo je 15.744 poslodavaca za 538 zanimanja.

Zavod također u okviru svog rada osigurava materijalno pravnu podršku nezaposlenim osobama, što je jedna od temeljnih funkcija Zavoda. Osim prava na novčanu naknadu za vrijeme nezaposlenosti, Zavod osigurava pravo na mirovinsko osiguranje, novčanu pomoć i naknadu troškova prijevoza za vrijeme obrazovanja, osposobljavanja na radnom mjestu i profesionalne rehabilitacije, zatim jednokratnu novčanu pomoć i naknadu putnih i selidbenih troškova, novčanu pomoć za vrijeme produženog mirovinskog osiguranja na temelju ugovora o radu na određeno vrijeme za stalne sezonske poslove, te novčanu pomoć za nezaposlene osobe s invaliditetom.

S ciljem ublažavanja posljedica porasta cijena, Zavod je i tijekom 2023. godine vršio isplatu novčanog primanja nezaposlenim osobama prijavljenim u evidenciju Zavoda. Novčano primanje u iznosu od 100 eura isplaćeno je u travnju i listopadu 2023. godine, a ostvarilo ga je 108.864 korisnika.

Financijsko poslovanje Zavoda odvijalo se sukladno financijskom planu za 2023. godinu, kao temeljnom dokumentu koji ga uređuje te u skladu s procedurama koje uređuju poslovanje u sustavu državne riznice. Ukupno ostvareni prihodi u 2023. godini iznosili su 340.666.568,87 eura, a ukupno ostvareni rashodi iznosili su 338.482.685,80 eura. Razlika između prihoda i rashoda evidentira se kao višak prihoda u iznosu od 2.183.883,07 eura koji se prenosi u iduću godinu.

Slijedom izloženog, predlaže se Vladi Republike Hrvatske donošenje Zaključka o prihvaćanju Godišnjeg izvješća o radu Zavoda za 2023. godinu.